Document ID: 31997R1119

Komisijas Regula (EK) Nr. 1119/97
(1997. gada 19. jūnijs),
ar ko groza Regulu (EK) Nr. 411/97 un Regulu (EK) Nr. 412/97, kuras nosaka sīki izstrādātus noteikumus Padomes Regulas (EK) Nr. 2200/96 piemērošanai attiecībā uz pārejas perioda noteikšanu 1997. gadam
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], un jo īpaši tās 57. pantu,
tā kā 15. pants Komisijas 1997. gada 3. marta Regulā (EK) Nr. 411/97, ar ko sīki reglamentē Padomes Regulas (EK) Nr. 2200/96 piemērošanu attiecībā uz darbības programmām, darbības fondiem un Kopienas finanšu palīdzību [2], paredz pārejas noteikumus, kas 1997. gadā piemērojami attiecībā uz ierosināto darbības programmu iesniegšanu un apstiprināšanu; tā kā minētā panta 2. punkts nosaka to, ka attiecīgās valsts kompetentajai iestādei lēmums par iesniegtajiem priekšlikumiem ir jāpieņem trīs mēnešos; tā kā dažos izņēmuma gadījumos minētais termiņš var izrādīties nepietiekams un kaitēt ieinteresētajām ražotāju organizācijām; tā kā tāpēc, ņemot vērā ražotāju organizāciju intereses, ir jādod dalībvalstīm iespēja pienācīgi pamatotos gadījumos pagarināt minēto termiņu par diviem mēnešiem;
tā kā Regulas (EK) Nr. 2200/96 12. panta 1. punkta a) apakšpunkts nosaka trīs mēnešu termiņu lēmumam, ko pieņem dalībvalstis attiecībā uz ražotāju organizāciju iesniegtajiem atzīšanas pieteikumiem; tā kā dažos izņēmuma gadījumos, kas varētu rasties šā noteikuma piemērošanas pirmajā gadā, attiecīgais termiņš var izrādīties nepietiekams un kaitēt ieinteresētajām ražotāju organizācijām; tā kā tas ir ražotāju organizāciju interesēs ļaut dalībvalstīm pienācīgi pamatotos gadījumos 1997. gadā izņēmuma kārtā pagarināt minēto termiņu par diviem mēnešiem; tā kā tāpēc Komisijas 1997. gada 3. marta Regulā (EK) Nr. 412/97, ar ko sīki reglamentē Padomes Regulas (EK) Nr. 2200/96 piemērošanu attiecībā uz ražotāju organizāciju atzīšanu [3], ir jāparedz pārejas pasākums;
tā kā šajā regulā paredzētie pasākumi saskan ar atzinumu, ko sniegusi Svaigu augļu un dārzeņu vadības komiteja,
IR PIEŅĒMUSI ŠO REGULU.
1. pants
Regulas (EK) Nr. 411/97 15. panta 2. punktu aizstāj ar šādu:
"2. Attiecīgās valsts kompetentā iestāde trīs mēnešos pieņem lēmumu par iesniegtajiem priekšlikumiem. Rīkojoties attiecīgās ražotāju organizācijas interesēs, dalībvalstis pienācīgi pamatotos gadījumos var pagarināt minēto termiņu par diviem mēnešiem. Tos ražotāju organizāciju iesniegtos darbības programmu priekšlikumus, kuras netiek atzītas, noraida."
2. pants
Regulā (EK) Nr. 412/97 pēc 9. panta iekļauj šādu 9.a pantu:
"9.a pants
Darbojoties attiecīgo ražotāju organizāciju interesēs, pienācīgi pamatotos gadījumos dalībvalstis - kā pārejas pasākumu 1997. gadam - var par diviem mēnešiem pagarināt termiņu, kas minēts Regulas (EK) Nr. 2200/96 12. panta 1. punkta a) apakšpunktā."
3. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1997. gada 19. jūnijā

Labels: 19
15
17
6